CELEX: 32020D0534
Language: hu
Date: 2020-04-16 00:00:00
Title: A Bizottság (EU) 2020/534 végrehajtási határozata (2020. április 16.) a meglévő európai referenciahálózatokhoz történő csatlakozásra irányuló kérelmek elbírálásának felfüggesztéséről (EGT-vonatkozású szöveg)

17.4.2020   
               
               
                  HU
               
               
                  Az Európai Unió Hivatalos Lapja
               
               
                  L 119/18
               
            
         A BIZOTTSÁG (EU) 2020/534 VÉGREHAJTÁSI HATÁROZATA
         (2020. április 16.)
         a meglévő európai referenciahálózatokhoz történő csatlakozásra irányuló kérelmek elbírálásának felfüggesztéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a határon átnyúló egészségügyi ellátásra vonatkozó betegjogok érvényesítéséről szóló, 2011. március 9-i 2011/24/EU európai parlamenti és tanácsi irányelvre (1) és különösen annak 12. cikke (4) bekezdésének b) és c) pontjára,
         mivel:
         
                     (1)
                  
                  
                     A 2014/287/EU bizottsági végrehajtási határozat (2) megállapítja az európai referenciahálózatoknak (a továbbiakban: hálózatok) és azok tagjainak a létrehozására és értékelésére, valamint az e hálózatok létrehozásával és értékelésével kapcsolatos információk és tapasztalat megosztásának elősegítésére vonatkozó kritériumokat. Az említett határozat 6. cikke a tagállamokat egy tagállami képviselőkből álló olyan testület létrehozására kéri fel, amely dönt a hálózatokra és azok tagságára, valamint a hálózatok megszüntetésére irányuló javaslatok jóváhagyásáról. A tagállamok felállították a tagállamok képviselőiből álló testületet, amely ezt követően 2016 decemberében jóváhagyott 23 hálózatot, 2017 februárjában pedig egy továbbit. Valamennyi hálózat 2017-ben kezdte meg tevékenységét.
                  
               
                     (2)
                  
                  
                     Az (EU) 2019/1269 bizottsági végrehajtási határozat (3) módosította a 2014/287/EU végrehajtási határozatot, és bevezette többek között az egyes hálózatok felügyelőbizottságának fogalmát, valamint határidőket határozott meg az említett felügyelőbizottságok számára a tagsági kérelmekkel kapcsolatos véleménytervezetek és végleges vélemények kiadása tekintetében.
                  
               
                     (3)
                  
                  
                     A 2014/287/EU végrehajtási határozat 8. cikke ezért meghatározza a meglévő hálózatokhoz történő csatlakozásra irányuló kérelmekre vonatkozó eljárást, beleértve a hálózatok felügyelőbizottságai és a kérelmező egészségügyi szolgáltatók által betartandó konkrét határidőket.
                  
               
                     (4)
                  
                  
                     A meglévő hálózatokhoz történő csatlakozásra vonatkozó felhívást 2019-ben tették közzé, és a beérkezett kérelmek értékelése folyamatban van.
                  
               
                     (5)
                  
                  
                     A COVID-19-pandémia kitörése miatt az uniós egészségügyi szolgáltatók és egészségügyi szakemberek erőfeszítései teljes mértékben a jelenlegi népegészségügyi válság kezelésére irányulnak. A különböző hálózati felügyelőbizottságok több megkereséssel is éltek, és felhívták a Bizottság figyelmét arra, hogy ezek a kivételes körülmények lehetetlenné teszik számukra és a kérelmezők számára a 2014/287/EU végrehajtási határozat 8. cikkében meghatározott határidők betartását.
                  
               
                     (6)
                  
                  
                     Annak érdekében, hogy a népegészségügyi szükséghelyzettel kapcsolatos rendkívüli körülmények megszűnését követően az értékelési eljárás megfelelőképpen folytatódhasson, a meglévő hálózatokhoz történő csatlakozás iránti, 2020. március 31-én folyamatban lévő kérelmek elbírálását 2020. április 1-jétől 2020. augusztus 31-ig fel kell függeszteni. A teljes átláthatóság biztosítása érdekében a Bizottság szolgálatainak tájékoztatniuk kell valamennyi hálózati felügyelőbizottságot, a kérelmezőket és a tagállamokat a felfüggesztésről és annak okairól.
                  
               
                     (7)
                  
                  
                     A pandémia idején folyamatban lévő kérelmekkel kapcsolatos bizonytalanság eloszlatása érdekében e határozatnak a kihirdetését követő napon hatályba kell lépnie.
                  
               
                     (8)
                  
                  
                     A jogbiztonság érdekében a határozat visszamenőleges hatállyal, 2020. április 1-jétől alkalmazandó.
                  
               
                     (9)
                  
                  
                     Az e határozatban előírt intézkedés összhangban van a 2011/24/EU irányelv 16. cikke szerinti bizottság véleményével,
                  
               ELFOGADTA EZT A HATÁROZATOT:
         
            1. cikk
            A meglévő európai referenciahálózatokhoz történő csatlakozás iránti kérelmek 2020. március 31-én folyamatban lévő elbírálása 2020. április 1-jétől 2020. augusztus 31-ig felfüggesztésre kerül.
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
            Ezt a határozatot 2020. április 1-jétől kell alkalmazni.
         
         
            Kelt Brüsszelben, 2020. április 16-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 88., 2011.4.4., 45. o.
         
         
            (2)  A Bizottság 2014/287/EU végrehajtási határozata (2014. március 10.) az európai referenciahálózatok és azok tagjai létrehozására és értékelésére, valamint az e hálózatok létrehozásával és értékelésével kapcsolatos információk és tapasztalat megosztásának elősegítésére vonatkozó kritériumok megállapításáról (HL L 147., 2014.5.17., 79. o.).
         
            (3)  A Bizottság (EU) 2019/1269 végrehajtási határozata (2019. július 26.) az európai referenciahálózatok és azok tagjai létrehozására és értékelésére, valamint az e hálózatok létrehozásával és értékelésével kapcsolatos információk és tapasztalat megosztásának elősegítésére vonatkozó kritériumok megállapításáról szóló 2014/287/EU végrehajtási határozat módosításáról (HL L 200., 2019.7.29., 35. o.).